ការសម្ភាសន៍របស់លោកពូ ដាង ជា

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះដាង ជា

***ពត៌មានសង្ខេបរបស់លោកពូ ដាង ជា***

*សព្វថ្ងៃនេះលោកពូដាង ជាមានអាយុ៥៥ឆ្នាំហើយ គាត់កើតឆ្នាំវក ថ្ងៃអង្គារ៍កើតម៉ោង៨ព្រឹក គាត់មានស្រុកកំណើតនៅឃុំចុងឃ្នៀស ខេត្តសៀមរាប។ គាត់មានបងប្អូនចំនួន៦នាក់ ប្រុស៣ ស្រី៣ ហើយគាត់ជាកូនបងគេបង្អស់។ សព្វថ្ងៃគាត់មានកូន៤នាក់ ប្រុស២ និងស្រី២។*

ក៖ បាទជាដំបូងខ្ញុំសូមថ្លែងអំណរគុណដល់លោកពូដែលបានឲ្យខ្ញុំសម្ភាសន៍ពីប្រវិត្តរបស់លោកពូ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកលវិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យកូនចៅជំនាន់ក្រោយរបស់លោកពូអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាលោកពូណា បាទហើយចឹងនៅពេលដែលខ្ញុំសម្ភាសន៍ពូចប់ ខ្ញុំនឹងដាក់ការសម្ភាសន៏របស់ពូណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាពួ ចឹងតើពូយល់ព្រមឲ្យខ្ញុំដាក់សម្ភាសន៍របស់ពូចូលទៅក្នុងវេបសាយរបស់សាលាទេពូ?
ខ៖ យល់ព្រម។

ក៖ បាទសម្រាប់ថ្ងៃខែដែលខ្ញុំសម្ភាសន៍លោកពូនេះគឺនៅថ្ងៃទី០៩ ខែមករា ឆ្នាំ២០២១ហើយការសម្ភាសន៍នេះត្រូវបានធ្វើឡើងនៅភូមិភ្នំក្រោម ឃុំចុងឃ្នៀស ស្រុកសៀមរាប ខេត្តសៀមរាបណាលោកពូណា ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ
អញ្ចឹងខ្ញុំចង់សួរថាតើលោកពូមានឈ្មោះពេញឈ្មោះអ្វីដែរលោកពូ?

ខ៖ ខ្ញុំឈ្មោះដាង ជា។

ក៖ ដាង ជា?

ខ៖ បាទ ដាងជា។

ក៖ ចុះពូមានឈ្មោះហៅក្រៅទេ?

ខ៖ អត់មានទេ។

ក៖ ចុះមកដល់ឆ្នាំនេះលោកពូមានអាយុប៉ុន្មានហើយលោកពូ?

ខ៖ ខ្ញុំ៥០ជាងហើយ។

ក៖ ៥០ប៉ុន្មានដែរ?

ខ៖ ៥៥ហើយ។

ក៖ ៥៥ហើយ?

ខ៖ បាទ។

ក៖ ចុះលោកពូចាំថ្ងៃខែឆ្នាំកំណើតលោកពូបានទេលោកពូ?

ខ៖ ខ្ញុំចាំឆ្នាំវក ថ្ងៃអង្គារ៍កើតម៉ោង៨ព្រឹក។

ក៖ ចុះលោកពូចាំឆ្នាំបារាំងបានទេលោកពូ?

ខ៖ អត់ អត់ចាំបាន។

ក៖ បាទលោកពូ ចុះពូមានស្រុកកំណើតនៅឯណាដែរលោកពូ?

ខ៖ ខ្ញុំស្រុកកំណើតនៅចុងឃ្នៀសនេះឯង។

ក៖ នៅនេះតាំងពីយូរដែរ?

ខ៖ បាទ ស្រុកកំណើតខ្ញុំនៅនេះ ម៉ែខ្ញុំ ជីដូនជីតាខ្ញុំនៅនេះទាំងអស់។

ក៖ ចុះលោកពូមានបងប្អូនចំនួនប៉ុន្មាននាក់ដែរលោកពូ?

ខ៖ ខ្ញុំមានបងប្អូន៦នាក់ ស្រី៣ ប្រុស៣។

ក៖ ចុះលោកពូជាកូនទីប៉ុន្មានដែរលោកពូ?

ខ៖ ខ្ញុំទី១បងគេបង្អស់។

ក៖ ចុះលោកពូអាចប្រាប់ឈ្មោះបងប្អូនទាំងអស់របស់លោកពូបានទេ បន្ទាប់ពីលោកពូទៅ?

ខ៖ បាន ទី១ខ្ញុំឈ្មោះដាងជា ទី២ដាង ទូច ទី៤ដាង ជឿន ទី៥ដាង លាញ់ ទី៦ដាង ស៊ីនួន។

ក៖ សព្វថ្ងៃណឹងពួកគាត់រស់នៅឯណាដែរលោកពូ?

ខ៖ នៅជុំទាំងអស់នៅ១១៣ណឹងឯង។

ក៖ ចុះលោកពូអាចប្រាប់បន្តិចបានទេថាកាលពីក្មេងៗ លោកពូនៅចងចាំសាច់រឿងអ្វីខ្លះជាមួយបងប្អូន ឬក៏មានអនុស្សាវរីយ៍អ្វីដែរជាមួយគ្នាលោកពូ?

ខ៖ កាលណោះខ្ញុំនឹងថាមានអនុស្សាវរីយ៍ជាមួយម្តាយខ្ញុំកាលជំនាន់ប៉ុល ពតណឹង
ប៉ុល ពតគេយកប៉ាខ្ញុំទៅបាត់ គាត់មិនដឹងយកទៅសម្លាប់ចោលឬយកទៅឯណាខ្ញុំអត់ដឹងទេ។

ក៖ យកអ្នកណាគេលោកពូ?

ខ៖ ឪពុកខ្ញុំ ទៅកាលជំនាន់ប៉ុលពតគេជម្លៀសទៅខ្ញុំនៅវត្តវិហារព្រហ្មនៅឯជីក្រែងនោះ វត្តវិហារព្រហ្មទៅជាមួយម្តាយខ្ញុំ យាយខ្ញុំហើយនិងប្អូនខ្ញុំទាំងអស់ទៅក៏បែកគ្នាតាំងពីមួយជំនាន់ដែលប៉ុល ពតចូលមកណឹងឯង ទៅក៏ខ្ញុំដឹងក្តីហើយកាលណឹងខ្ញុំនៅទ្រើសគ្រាន់ហើយ ទៅរៀនក៏រៀនមិនបាននិងគេព្រោះអីអត់បានរៀនទេព្រោះអី អា
ល័យតែពួកមិត្តគេឲ្យកើបអាចម៍គោ ចិញ្រ្ចាំត្រធាងខែត្រអីណឹងធ្វើជីនៅកន្លែងសហករណ៍គេ ទៅក៏ពីនោះមកប្អូនខ្ញុំទាំងអស់ ទាំងខ្ញុំអីអត់មានអ្នកណាចេះអក្សរទេ ចេះបានតែ២នាក់ទេ ពៅៗ ទី៥ ទី៦ចេះផុតពីនោះអត់ចេះទេព្រោះអីខំវាវៀតណាមវាយដាច់មក វាយជម្លៀសជំនាន់ប៉ុល ពតដាច់មកដល់វាយណាមវាយដាច់ ពួកខ្ញុំក៏នាំគ្នាដើរពីវត្តវិហារព្រហ្មណឹងមកដេក៣យប់ បានមកដល់សៀមរាបក៏ដេកទៅអត់មានមុខរបរអីរក កាលណឹងគេនៅដូរអង្ករណឹងនាំបងប្អូនណឹងចងសន្ទូច ចងសន្ទូចទៅបានត្រីទៅ បានដូរអង្ករហូបបានទៅក៏បាន គេអ្នកទិញនោះគេជួយមោងជួយអីទៅរាយទៅ ចិញ្ចឹមបងប្អូននោះឯងទៅអត់មានបានរៀនអក្សររៀនអីនិងគេទេអត់ទាំងអស់ បងប្អូនខ្ញុំទាំង
អស់។

ក៖ បាទលោកពូ ចុះលោកពូទៅសម័យប៉ុល ពតណឹងលោកពូទៅតែវត្តវិហារព្រហ្មទេ ឬក៏មានទៅកន្លែងណាផ្សេងទៀតដែរលោកពូ?

ខ៖ អត់ ទៅតែវត្តវិហារព្រហ្មព្រោះអីមិត្តគេជម្លៀសទៅទៅនៅនោះឯង ព្រោះអីពួកខ្ញុំគេហៅពួក១៧ ព្រោះអីពួក១៧នេះពួក ប្រជាជនថ្មីបើ១៨គេអ្នកប្រជាជនចាស់បស់គេ ហើយគេចែកអង្ករឲ្យមកក្នុងកន្លះកំប៉ុងនេះគេឲ្យយើងហូបព្រឹកល្ងាច ខ្ញុំបងប្អូន៦នាក់ ម៉ែខ្ញុំមួយទៀត យាយខ្ញុំមួយទៀត ទាំងអស់៨នាក់ ទៅក៏បបរលាយដំឡូងណឹងឯងហូបទៅឲ្យតែបានរស់ៗទៅ អូ! ប្រវិត្តខ្ញុំកម្សត់ណាស់ អាយុវាទឹកដោះម្តាយថ្លៃក៏បានរស់ម្តាយខ្ញុំនៅសព្វថ្ងៃ បើយាយខ្ញុំខូចហើយយាយខ្ញុំងងឹតខ្វក់ភ្នែក គាត់ស្លាប់។

ក៖ ខ្ញុំលឺថានៅវត្តវិហារព្រហ្មណឹងភាគច្រើនលំបាកណាស់នៅនិង?

ខ៖ បាទពិបាប វត្តវិហារព្រហ្ម កន្លែងនោះគឺសំខាន់ជាងគេបំផុត វត្តវិហារព្រហ្មនោះ កន្លែងលត់ដំ កន្លែងនោះ ហើយបើថាពួកខ្ញុំនៅជុំគ្នាចេះ ៧០០ ៨០០ គ្រួសារចេះ បើថាមកចេះមិត្តវ៉ងណឹង នរតីណឹងគេដើរមក ឧទាហរណ៍ថាកូនណឹងធ្វើអាស្អីចូលខាងមិត្តគេណឹងណា ទៅលួចអង្ករយកមកឲ្យម្តាយដាំបាយហូបទៅ មិត្តវ៉ងគេដើរមកម្តាយនោះដាំទៅ ញ័រៗទៅវាកំប៉ុប មិត្តវ៉ងសួរថាដាំអីថាដាំទឹកតែ ដល់មិត្តវ៉ងគេដើរផុតប្រហែល៣ម៉ែត្រណឹងណាគាត់ភ័យគាត់ញ័រៗទៅ វាកំប៉ុបអាកំសៀវមកចេញអង្ករ ចេញអង្ករទៅគេចាប់យកទៅ ចាប់ទៅគេហៅ មិត្តៗមកទាំងអស់គ្នាពុកម៉ែទៅទាំងអស់គ្នាគេសួរថា ឧទាហរណ៍ថាមិត្តអួននេះជាកូនរបស់យាយភួនចឹងណា គេថាមិត្តឯងអាចហ៊ានសម្លាប់ម៉ែឯង បើមិត្តឯងមិនដាច់ខាតមិត្តឯងមិនហ៊ាន មិត្តឯងត្រូវតែស្លាប់ ទៅថាជុំគ្នាទាំងអស់ចឹងឯងគាត់ថាគាត់ដាច់ខាត ដាច់ខាតជីកអន្លុង ជីកអន្លុងមកតែកូនគាត់មិនបាន
ជីកទេគេអ្នកដ៏ទៃមិត្តៗគេអ្នកជីក ទៅគេយកន្សែងចងមុខ ដាក់តែមួយខ្នងចបទេភូស ពីក្រោយស្រែកថាអូយម៉េចកូនឯងវាយម៉ែថាប៉ុណ្ណោះឯង ធាក់ចូលអន្លុងកប់បណ្តោយនៅវត្តវិហារព្រហ្មណឹងឯងនៅខាងកើតវត្តវិហារព្រហ្ម។

ក៖ សាហាវណាស់លោកនេ?

ខ៖ បាទ តែអ្នកធ្វើចឹងវាមិនបានយូរទេព្រោះអីយើងសម្លាប់ម្តាយឯងនោះ រកស៊ីក៏វាមិនមានដែរបានតែមួយរស់ មួយរស់ទេ បើខ្ញុំទៅមិនរួចទេម៉ែខ្ញុំ ជីដូនខ្ញុំម៉ែខ្ញុំខ្ញុំគ្រាមករហូត ដល់ថ្នាក់មែនទែនក៏ដើរពងជើងអស់ យកក្រមារបានចងធ្វើជាអង្រឹងសែង នាំបងប្អូនសែង សែងម្តាយ សែងជីដូនរហូតមកតែជើងពងអស់ហើយ គ្មានស្បែកជើងស្បែកអីពាក់ទេមួយជំនាន់នោះ ជំនាន់វៀតណាមវាយដាច់នោះមក។

ក៖ ចុះម្តាយលោកពូមានឈ្មោះអ្វីដែរលោកពូ?

ខ៖ គង់ សេក ម្តាយខ្ញុំ។

ក៖ គង់ សេក?

ខ៖ បាទ គាត់ឥលូវនេះអាយុចូល៨០ជាងហើយ បាទគាត់ងងឹតភ្នែក។

ក៖ បាទ ចុះគាត់មានស្រុកកំណើតនៅឯណាដែរលោកពូ?

ខ៖ ស្រុកកំណើតគាត់នៅចុងឃ្នៀសនេះឯងដែរ។

ក៖ ចុះគាត់ជាមនុស្សបែបណាដែរលោកពូ? គាត់ជាមនុស្សកាច ឬក៏ស្លូតដែរ?

ខ៖ អត់ទេម្តាយខ្ញុំស្លូតទេធម្មតាគាត់ស្រលាញ់ណាស់កូនចៅទាំងអស់ ប៉ុន្តែខ្ញុំមិនដែលធ្វើបាបម្តាយខ្ញុំ ខ្ញុំតស៊ូចិញ្ចឹមម្តាយរហូតទោះបីម្តាយខ្ញុំងងឹតភ្នែកយ៉ាងណាក៏ដោយក៏ សុខចិត្តនាំបងប្អូនទៅអារអុសយកមកលក់ទៅរាយមោងអីទៅ ទៅក៏បានបើថាថ្ងៃណាបានមួយម៉ឺន ២ម៉ឺនទៅយកមកឲ្យគាត់ថាកូនអើយ ខំរកស៊ីយ៉ាងនេះម៉ែបន់ឲ្យតែកូនបានគ្រួសារបានអីឲ្យរកស៊ីឲ្យមានបានដែលកូនឯងចិញ្ចឹមម៉ែ។

ក៖ ចុះកាលលោកពូនៅក្មេងណឹង ម្តាយលោកពូគាត់ប្រកបមុខរបរអ្វីដែរដើម្បីចិញ្ចឹមជីវិត?

ខ៖ កាលខ្ញុំនៅក្មេងគាត់រកស៊ីនេសាទត្រីណឹងឯង។

ក៖ ចុះកាលលោកពូនៅក្មេងៗណឹងលោកពូនៅលើទន្លេរហូតមែនទេលោកពូ?

ខ៖ បាទនៅលើទន្លេរហូត។

ក៖ ចុះឪពុកលោកពូវិញមានឈ្មោះអ្វីដែរលោកពូ?

ខ៖ ឪពុកខ្ញុំឈ្មោះតុង ដាង។

ក៖ ចុះគាត់ណឹងអ្នកចុងឃ្នៀសនេះដែរមែនលោកពូ?

ខ៖ បាទគាត់អ្នកចុងឃ្នៀសនេះឯង។

ក៖ ហើយគាត់ណឹងក៏ជាអ្នកនេសាទដែរ?

ខ៖ បាទអ្នកនេសាទុំ

ក៖ ចុះឪពុកលោកពូគាត់ជាមនុស្សបែបណាដែរលោកពូ? គាត់ជាមនុស្សកាចឬក៏ស្លូតដែរ?

ខ៖ អូ! ឪពុកខ្ញុំស្លូតណាស់ឪពុកខ្ញុំ។

ក៖ ចុះលោកពូនៅចងចាំ ឬក៏មានអនុស្សាវរីយ៍អីខ្លះដែរជាមួយឪពុកម្តាយដែលលោកពូមិនអាចបំភ្លេចបានដល់សព្វថ្ងៃលោកពូ?

ខ៖ ខ្ញុំនឹកឃើញថាចងចាំថាគាត់ខំរកស៊ីចិញ្ចឹមខ្ញុំបងប្អូនខ្ញុំតាំងពីតូចរហូតមកដល់ខ្ញុំដឹងក្តី ដល់ខ្ញុំបានសងគុណតែម្តាយបើឪពុកខ្ញុំអត់បានសងគុណព្រោះអីខ្ញុំអត់ដែលបានជួបមុខគាត់រហូតដល់សព្វថ្ងៃ។

ក៖ បាទលោកពូ ចុះលោកពូបានរៀនជំនាញអ្វីខ្លះដែរពីឪពុកម្តាយលោកពូ?

ខ៖ ខ្ញុំអត់បានរៀនអីទេខំតែរកសីុចិញ្ចឹមម្តាយ ជីដូនប៉ុណ្ណោះឯង។

ក៖ ចុះលោកពូនៅចាំយាយ។

ខ៖ យាយតួតខ្ញុំ?

ក៖ យាយរបស់លោកពូ យាយខាងម្តាយ យាយខាងឪពុកណា លោកពូនៅចាំទេ?

ខ៖ បាទចាំាបានខ្លះដែរ?

ក៖ យាយខាងម្តាយរបស់ពូមានឈ្មោះអ្វីដែរពូ?

ខ៖ យាយម្តាយខាងខ្ញុំឈ្មោះគង់ សេក។

ក៖ គង់ សេក?

ខ៖ គង់ សេក។

ក៖ ចឹងគង់ សេកណឹងជាម្តាយរបស់ម្តាយលោកពូ?

ខ៖ បាទ ម្តាយខ្ញុំបង្កើត។

ក៖ ប៉ុន្តែម្តាយរបស់ម្តាយលោកពូឈ្មោះអី?

ខ៖ ម្តាយណា?

ក៖ យាយរបស់លោកពូ?

ខ៖ អ! យាយរបស់ខ្ញុំឈ្មោះយាយជូ។

ក៖ ណឹងខាងឪពុក?

ខ៖ ខាងម្តាយខ្ញុំ។

ក៖ អរ តាឈ្មោះអ្វីដែរចឹង?

ខ៖ តាឈ្មោះតាគង់។

ក៖ តាគង់ យាយជូ?

ខ៖ បាទ។

ក៖ ចុះខាងឪពុកវិញ?

ខ៖ ខាងឪពុក តាតុង យាយយាង។

ក៖ តាតុង យាយយាង?

ខ៖ បាទ។

ក៖ ពួកគាត់ទាំង៤នាក់អ្នកណឹងក៏ជាអ្នកនៅទីនេះដែរ?

ខ៖ បាទ អ្នកនៅនេះឯង។

ក៖ ចុះកាលលោកពូកើតមកណឹង លោកពូទាន់ពួកគាត់ទាំង៤នាក់ណឹងទេលោកពូ?

ខ៖ ខ្ញុំទាន់ ទើបបែកនិងជំនាន់ប៉ុល ពតណឹងឯង បែកទៅកាលនោះគាត់ឪពុកខ្ញុំណឹងគាត់វៀតណាម ម្តាយខ្ញុំខ្មែរដល់ពេលបែកកាលជំនាន់ប៉ុល ពតចូលមកទៅ គាត់បបួលម៉ែខ្ញុំណឹងខាងឪក្មេកម៉ែខ្ញុំណា ខាងតាខ្ញុំណឹងថាបបួលតាតុង យាយយាងណឹងឲ្យបបួលរត់ទៅវៀតណាម ទៅម៉ែខ្ញុំអត់ទៅព្រោះអីស្តាយចោលយាយ ចោលកូនចោលអីណា ចោលបងប្អូនគាត់ចឹងអត់ទៅ អត់ទៅៗ គាត់ក៏ទៅៗ បែកគ្នាពីត្រឹមណឹងឯងមក។

ក៖ ចុះលោកពូមានអនុស្សាវរីយ៍អីខ្លះដែរជាមួយយាយតាលោកពូ កាលនៅក្មេង
ណឹងណា?

ខ៖ ខ្ញុំវានៅតូចដែរវាមិនសូវមានអនុស្សាវរីយ៍អីប៉ុន្តែថា ស្រណោះអាណិតគាត់បែកគាត់ គាត់ក៏មិនឃើញខ្ញុំ ខ្ញុំក៏មិនឃើញគាត់។

ក៖ ចុះលោកពូមកនៅលើគោកនេះប្រហែលប៉ុន្មានឆ្នាំហើយលោកពូ?

ខ៖ មកនៅនេះប្រហែល៥ឆ្នាំប៉ុន្តែខ្ញុំអត់មានដីអត់មានភូមិទេ អានេះកន្លែងទាហានទេ សុំទាហាននៅទេ មួយរដូវចេះទៅនិយាយទៅមួយឆ្នាំគេយក៦ម៉ឺន អត់មានដីទេនេះដីរបស់ទាហានទេ។

ក៖ ចុះលោកពូមានបងប្អូន ឬក៏សាច់ញាតិណាដែលរស់នៅក្រៅប្រទេសអត់ទេលោកពូ?

ខ៖ អត់មានតែខ្ញុំ។

ក៖ អត់មានជីដូនមួយណាដែលទៅរត់ទៅជុំរុំហើយទៅប្រទេសគេទេ?

ខ៖ អត់ អត់មានទាំងអស់ខ្ញុំ។

ក៖ បាទលោកពូ លោកពូមានគ្រួសារទេលោកពូ?

ខ៖ បាទខ្ញុំមានគ្រួសារ។

ក៖ ប្រពន្ធរបស់ពូមានឈ្មោះអ្វីដែរលោកពូ?

ខ៖ វ៉ន ជា។

ក៖ វ៉ន ជា?

ខ៖ បាទ វ៉ន ជា។

ក៖ បាទ ចុះលោកពូមានអាពាហ៍ពិពាហ៍ជាមួយភរិយាណឹងនៅឆ្នាំណាដែរលោកពូ? ហើយប៉ុន្មានឆ្នាំហើយមកដល់ឥឡូវ?

ខ៖ ខ្ញុំអត់បានការបានអីទេព្រោះខ្ញុំធ្វើកម្មករគេទៅក៏សែនព្រេន បានតែសែនព្រេនទេ។

ក៖ ប្រហែលប៉ុន្មានឆ្នាំហើយលោកពូ? កាលលោកពូមានគ្រួសារណឹងអាយុប៉ុន្មានដែរ?

ខ៖ យីយូរហើយព្រោះអី កូនខ្ញុំអាបងគេអាយុ១៨ឆ្នាំហើយ បានកូន៤ខ្ញុំសព្វថ្ងៃស្រី២ ប្រុស២។

ក៖ បាទលោកពូ ចុះអាពាហ៍ពិពាហ៍ណឹងត្រូវបានរៀបចំឡើងដោយឪពុកម្តាយ ឬក៏រៀបចំឡើងដោយចិត្តខ្លួុនឯងដែរពូ៕

ខ៖ ឪពុកម្តាយប៉ុន្តែអត់បានការបានអីទេមានតែសែនផ្តាច់ខ្មោចប៉ុណ្ណោះឯង។

ក៖ ចុះលោកពូអាចប្រាប់បន្តិចបានទេថា លោកពូស្គាល់គ្នាដំបូងជាមួយនិងប្រពន្ធ
ណឹងនៅឯណាដែរ? ស្រលាញ់គ្នាដោយរបៀបណា? ហើយម៉េចបានជួបគ្នាដែរ
ចឹងណា?

ខ៖ អានោះប្រពន្ធខ្ញុំគេស្រុកកំណើតនៅឃ្លាំង នៅដំដែនោះខ្ញុំធ្វើការដល់គេមកធ្វើការទៅខ្ញុំស្រណោះអាណិតទៅក៏ខ្ញុំស្រលាញ់។

ក៖ ជួបគ្នានៅកន្លែងធ្វើការ?

ខ៖ បាទ ឃើញក្រដូចគ្នា នឹកឃើញថាប្រពន្ធខ្ញុំគេរកស៊ីវាគ្រាន់ដែរ។

ក៖ ចុះលោកពូហេតុអ្វីកាលណឹងលោកពូជ្រើសរើសរៀបការជាមួយគាត់ដែរលោកពូ?

ខ៖ ខ្ញុំស្រលាញ់គាត់ស្ម័គ្រតចិត្ត ចិញ្ចឹមគាត់។

ក៖ អញ្ចឹងមកដល់សព្វថ្ងៃនេះលោកពូអត់ចេះអាន និងចេះសរសេរអក្សរខ្មែរទេ?

ខ៖ អត់ចេះទាំងអស់ព្រោះអាល័យពីក្មេងៗអាល័យចិញ្ចឹមម្តាយបងប្អូនទៅអត់ចេះអក្សររហូតដល់ឥឡូវ។

ក៖ ចុះលោកពួមានមិត្តភិក្តដែលសិ្នតស្នាលធំធាត់មកជាមួយគ្នាដល់ឥឡូវមានទេពូ?

ខ៖ អត់មានទេខ្ញុំ។

ក៖ កាលពីក្មេងអត់មានមិត្តភិក្ត?

ខ៖ អត់។

ក៖ ចុះលោកពូធ្លាប់បានធ្វើស្រែចំការអត់ទេលោកពូ?

ខ៖ អត់ អត់មានដីស្រែដីចំការផង ធ្លាប់តែរាយតែមោងប៉ុណ្ណោះឯងនេសាទប៉ុណ្ណោះ
ឯង។

ក៖ ចុះលោកពូអត់មានធ្លាប់ប្រកបអាជីវកម្មលក្ខណៈគ្រួសារដូចជា ចិញ្ចឹមគោ ចិញ្ចឹមជ្រូក ចិញ្ចឹមមាន់ ចិញ្ចឹមត្រីអីធ្លាប់ទេលោកពូ?

ខ៖ អត់ អត់ដែលបានចិញ្ចឹមអត់មានលុយទិញចិញ្ចឹមនឹងគេ អត់ដែលចិញ្ចឹម។

ក៖ ចឹងតាំងពីក្មេងមកដល់សព្វថ្ងៃណឹង ក្រៅពីរបរនេសាទណឹងលោកពូធ្លាប់ប្រកបការងារអ្វីទៀតដែរដើម្បីចិញ្ចឹមគ្រួសារ និងកូនដែរពូ?

ខ៖ ធ្លាប់របរនេសាទ ធ្លាប់អារអុសលក់ ហើយធ្លាប់យើងអ៊ុំរើសខ្យងរើសអីទៅលក់ទៅ។

ក៖ ចុះអុសណឹងទៅរកនៅឯណាវិញលោកពូ អុស?

ខ៖ អុសទៅរកនៅព្រៃឆ្ងាយ ព្រៃដែលគេឆេះ៤ ៥ឆ្នាំទៅវាពុកទៅ អ៊ុំទូកទៅអារទៅ គេមានការណូត មានស្មាច់គេទៅអារទៅដល់ខ្ញុំអត់ ខ្ញុំចែវទូកទៅអារទៅងើបដូចថាគេទៅពីម៉ោង៥ភ្លឺចេះ ខ្ញុំទៅពីម៉ោង៣ភ្លឺ ម៉ោង៣ខ្ញុំចែវទៅហើយរយៈពេលពីយើងនេះទៅ ពីភូមិទៅដល់កន្លែងអុសណឹង១ម៉ោងកន្លះទៅដល់ហើយ បាទចែវទៅ។

ក៖ ទៅម្តងៗបានអុសប្រហែលប៉ុន្មាន ហើយលក់បានប៉ុន្មានដែរលោកពូ?

ខ៖ ទៅចឹងម្តងបាន២ម៉ែត្រចេះទៅយកមកលក់មួួយម៉ែត្របាន៣ម៉ឺន បានតែមួយចិញ្ចឹមប្រពន្ធកូនបាន មួយគ្រប់ព្រឹកគ្រប់ល្ងាចប៉ុណ្ណោះឯង។

ក៖ បាទ ចុះលោកពូអាចប្រាប់បន្តិចបានទេថាពេលណាដែលជាពេលពិបាកបំផុតក្នុងជីវិតរបស់លោកលោកពូ?

ខ៖ មិនដឹងគិតថាយ៉ាងម៉េចទេអត់មានមុខរបររកផង នឹកឃើញថាបានប៉ុណ្ណាក៏នាំប្រពន្ធកូនហូបប៉ុណ្ណោះទៅធ្វើម៉េចយើងអត់មានមុខរបរអីធំដុំនិងគេផង។

ក៖ ប៉ុន្តែពេលណាក្នុងជីវិតលោកពូដែលលោកពូគិិតថាជាពេលលំបាកជាងគេលោកពូ?

ខ៖ លំបាក លំបាកកាលដែលកូននៅតូចៗលំបាហើយខ្ញុំងើបពីយប់ៗទៅជួនកាលដេកមួយយប់បានមកម្តង ទៅអារអុសបាទហាលភ្លៀងហាលផ្គរមិនដឹងធ្វើម៉េច បើខ្ញុំមិនតស៊ូវាអត់មានលុយចិញ្ចឹមប្រពន្ធ ចិញ្ឹមកូនទិញអង្ករហូបចឹងចេះតែខំទៅ។

ក៖ ចុះលោកពូអាចប្រាប់បន្តិចបានទេថាពេលណាវិញដែលលោកពូពេលលោកពូសប្បាយចិត្តជាងគេដែរលោកពូ?

ខ៖ មិនទាន់ដឹងទេរឿងសប្បាយចិត្តមិនទាន់ដឹងព្រោះអីកូនកាន់តែធំហើយអត់មានមុខរបឲ្យកូនរកទៀតផង សព្វថ្ងៃកូននៅរៀន២ ហើយនិងធ្វើការ២ ធ្វើការណឹងធ្វើការកន្លែងដាំផ្ការបាទ កន្លែងបណ្តុះកូនឈើគេគិតឲ្យយើងមួយថ្ងៃ២ម៉ឺន បាយហូបខ្លួនយើងហើយខ្ញុំនឹកឃើញថាកូនធំៗអស់ហើយបើយើង ខ្ញុំមានលុយមានអីក៏ នឹកឃើញមិនចង់ឲ្យកូនធ្វើការចង់ឲ្យកូនណឹងមានលុយក៏ទិញម៉ូតូឲ្យកូនរត់ឌុបអីទៅជួយដោះស្រាយផ្ទះផងដល់អត់ក៏គិតតាមអត់សិនទៅ។

ក៖ ចុះតាំងពីក្មេងមកដល់ពេលនេះតើជីវិតរបស់ពូមានការផ្លាស់ប្តូរអ្វីខ្លះដែរពូ?

ខ៖ អត់មានផ្លាស់ប្តូរអីផងព្រោះខ្ញុំមិនដែលបានទៅខេត្តទៅអីហើយខ្ញុំក៏គ្មានមុខរបរអីរកលើគោកនិងគេ មានតែព្រឹកងើបពីយប់ឡើងក៏ទៅព្រៃល្ងាចម៉ោង៤ ម៉ោង៥បានមកដល់ផ្ទះវិញតែប៉ុណ្ណោះឯង។

ក៖ បាទ ចុះសព្វថ្ងៃណឹងលោកពូនៅកាប់អុសទេលោកពូ?

ខ៖ នៅ នៅកាប់អុស។

ក៖ បាទពូ ចុះកាលពីនៅក្មេងពូធ្លាប់មានក្តីស្រម៉ៃថាធំឡើងចង់ធ្វើអ្វីទេលោកពូ?

ខ៖ អត់ទេ អត់បាននឹកឃើញស្រម៉ៃអីទេ នឹកឃើញខំប្រឹងចិញ្ចឹមតែប្អូនហើយនិងម្តាយ ហើយនិងជីដូននិងឯង ទោះបីមិនចេះអក្សរក៏ហីទៅឲ្យតែបានចិញ្ចឹមគាត់បាទមានតែប៉ុណ្ណោះឯង។

ក៖ បាទចុះឧបសគ្គនិងផលលំបាកកន្លងមកក្នុងជីវិតលោកពូណឹង លោកពូកបានឆ្លងកាត់វាដោយរបៀបណាដែរលោកពូ?

ខ៖ អូ ខ្ញុំឆ្លងកាត់ច្រើណាស់ប៉ុន្តែធ្វើម៉េចការវាកន្លងផុតទៅហើយ។

ក៖ តាំងពីក្មេងមកដល់ពេលនេះតើពូមានការស្តាយក្រោយអ្វីខ្លះដែរពូ?

ខ៖ វាពីមុននឹកឃើញថាការស្តាយក្រោយថាបើខ្ញុំមានឪពុកអីនៅរស់រកស៊ីចិញ្ចឹមខ្ញុំ ខ្ញុំទៅរៀនណឹងកុំអីក៏ខ្ញុំមិនបានធ្លាក់ខ្លួនដល់ក្ររហេមរហាមដល់ប៉ុណ្ណេះដែរ ហើយសព្វថ្ងៃវាជ្រុលហើយ ចឹងសុទ្ធចិត្តឲ្យកូនខំរៀន អាកូនណឹងអាបងបានថ្នាក់ទី៦គេឈប់ គេមើលបានមើលអក្សរអីចេះគេឈប់ទៅ គេថាបើមិនឈប់ឯណាប៉ាឯងរកស៊ីអត់សូវបានផងហើយខ្ញុំទៅរៀនមានទៅទទេឯណាទៅលុយម្នាក់សុទ្ធតែ២ ៣ពាន់ ទៅកូនគេឈប់ទៅគេទៅធ្វើការជួលកន្លែងសួនផ្ការណឹងឯងគ្រាន់បាញ់ទឹកបាញ់អីឲ្យគេទៅ បាញ់ដាក់ផ្ការគេ។

ក៖ បាទលោកពូ ចឹងទាក់ទងជាមួយចំណង់ចូលចិត្តលោកពូម្តង ចឹងតាំងពីក្មេងដល់សព្វថ្ងៃនេះ លោកពូចូលចិត្តពិសារម្ហូបណាជាងគេដែរ ឬក៏សម្លរណាដែលលោកពូចូលចិត្តហូបជាងគេដែរលោកពូ?

ខ៖ ខ្ញុំអត់បញ្ហាទេស្អីក៏ខ្ញុំហូបបានធ្វើម៉េចឲ្យតែបានកូននិងប្រពន្ធខ្ញុំគេមានអីហូប ហូបទាំងអស់គ្នាទៅ។

ក៖ ប៉ុន្តែចង់សួរពីចំណង់ចំណូលចិត្តលោកពូ ដែលលោកពូចូលចិត្តពិសារជាងគេអ្វីដែរលោកពូ?

ខ៖ យើងខ្ញុំទៅព្រៃទៅអីចឹងព្រឹកងើបពីយប់ទៅចេះ ប្រពន្ធគេដាំបាយដាក់ត្រីងៀតទៅ ប៉ះណាល្ងាចមកផ្ទះវិញទៅក៏ គ្រាន់តែចំណូលប្រាប់ប្រពន្ធថាស្រេចតែនិងឯងទេ ឯងស្លរក៏បាន ម្ជូរក៏បាន ស្ងោរក៏បានឲ្យតែបានទឹក ហ៊ុតទៅហើយនាំកូនឲ្យកូនបានទឺកហ៊ុតទឹកអីខ្លះទៅប៉ុណ្ណឹងឯង។

ក៖ ចុះលោកពូចូលចិត្តស្តាប់ចម្រៀងស្តាប់អីទេលោកពូ?

ខ៖ អត់ទេ។

ក៖ ចុះពូចេះលេងឧបករណ៍តន្ត្រីអ្វីទេពូ?

ខ៖ អត់។

ក៖ ចុះកាលពីនៅកម្លោះ កាលពីនៅក្មេងអី ពេលភ្ជុំបិណ្ឌ ចូលឆ្នាំអីពូមានបានទៅលេងល្បែងប្រជាប្រិយអ្វីដែរតាមវត្តពូ?

ខ៖ អត់ អត់ដែលបានទៅទេខ្ញុំ។

ក៖ អត់ទៅលេងនិងគេទេ?

ខ៖ អត់។

ក៖ អាល័យតែទៅនេសាទរហូតអត់ដែលបាន តែថ្ងៃសីលមិនដែលបានឈប់ផង បើឈប់ខ្លាចអត់មានលុយទិញអង្ករឲ្យម្តាយឲ្យប្អូនហូប ជីដូននោះ។

ក៖ ចុះមកដល់សព្វថ្ងៃនេះលោកពូមានកូននិងចៅប៉ុន្មាននាក់ដែរលោកពូ?

ខ៖ អត់មានទេខ្ញុំចៅមានតែកូន។

ក៖ មានតែកូន៤នាក់ណឹងឯង?

ខ៖ បាទ។

ក៖ អញ្ចឹមកដល់ចុងបញ្ចប់នេះតើពូមានអ្វីចង់ផ្តាំផ្ញើ ឬក៏ទូន្មានទៅកាន់កូនចៅជំនាន់ក្រោយរបស់លោកពូទេ? ថាតើពួគគេគួរតែធ្វើជាមនុស្សបែបណា ឬក៏ធ្វើជាមនុស្សបែបណាក្នុងសង្គមដែរពូ?

ខ៖ ឯងនោះខ្ញុំសព្វថ្ងៃក៏កំពុងតែណែនាំកូន តែកូនខ្ញុំក៏គេតាមគន្លងដែរ នឹកឃើញថាប៉ាមិនចេះអក្សរហើយកូនឯងខំបើបានចេះតិចតួចកូនឯងកុំឲ្យភ្លេច ហើយកូនឯងទៅធ្វើការអីក៏ដោយល្ងាចឡើងម៉ោង៥អីចេញពីធ្វើការ កូនឯងជិះកង់មក ជិះឲ្យអៀបគៀន ប្រយ័ត្នអាម៉ូតូគេលឿនហើយគេបុកទៅមានបញ្ហា ហើយប៉ាគ្មានអីជួយកូនបានទេព្រោះអីប៉ាអត់មានលុយ បើមានលុយប៉ាមិនឲ្យកូនឯងជិះម៉ូតូទេឲ្យកូនឯងមានម៉ូតូជិះទៅធ្វើការជាមួយបងប្អូនហើយ គ្រាន់តែជួយជាយោបល់ឲ្យកូនខំរកទៅ។

ក៖ បាទ ចុះមានអ្វីទៀតទេលោកពូ?

ខ៖ អត់មានទេអស់។

ក៖ បាទ ចឹងសូមអរគុណដល់លោកពូដែលបានចំណាយពេលវេលសម្ភាសន៍ជាមួយខ្ញុំលោកពូណា ចឹងខ្ញុំសូមជូនពរឲ្យលោកពូមានសុខភាពល្អ មានសំណាងល្អ និងមានសុខភមង្គលក្នុងក្រមគ្រួសារលោកពូណា។

ខ៖ បាទ។